Nordjysk sparekasse udbetaler erstatning for arbejdsskade efter retsdom. Sparekassen Vendsyssel nægtede i første omgang at udbetale erstatningen for varigt mén, som var havnet på en forkert konto. Nu får den arbejdsskadede Tim Marcher udbetalt 61.260 kroner, efter har har fået medhold i sin sag mod sparekassen hos både Pengeinstitutankenævnet og i retten. Det skriver Fagbladet 3F. Tim Marcher er tilkendt de 61.260 kr. for varigt mén efter en arbejdsskade. Han oprettede en særlig konto til pengene i sin bank. Men forsikringsselskabet kom til at sende beløbet til hans tidligere pengeinstitut, Sparekassen Vendsyssel, hvor han havde en gæld. Derfor skyndte sparekassen sig at inddrage pengene. Men det var ikke i orden, har både Pengeinstitutankenævnet og nu også retten bestemt. Sparekassen Vendsyssel kunne have anket byrettens dom til landsretten. Men det kan sagen ikke holde til rent juridisk, siger vicedirektør Jan Skov. - I Pengeinstitutankenævnet var der delte meninger om sagen. Det var derfor, vi i første omgang ikke udbetalte pengene. - Men vi tabte sagen i retten. Derfor har vi nu sendt pengene, siger Jan Skov.

Opsummering:
Nordjysk sparekasse inddrog stor erstatning til afdrag på gæld. Det måtte den ikke.